Varsitybeker: Maties ná agt jaar weer die kampioen | Maroela Media
Dis baie selde dat jy met kwalik ŉ derde van die besit en ook die gebiedsvoordeel ŉ taai wedstryd gaan wen, en dit is Maandagaand deeglik by die NWU-Pukke tuisgebring.
Die Maties het die eindstryd van die elfde Varsitybekerreeks feitlik uit die staanspoor oorheers. Hulle is ná sewe jaar se titeldroogte en agt jaar sonder die trofee weer die kampioenspan ná hulle oorwinning van 40-7 in die Danie Cravenstadion.
Dit is ook gepas dat hulle die sewe maer jare sedert hulle laaste titelsege in 2010 met ŉ klinkende oorwinning in die universiteit se 100ste bestaansjaar behaal het.
Die Pukke, wat drie weke gelede op eie bodem met 33-elk teen die Maties gelykop gespeel het, was net eenvoudig nie teen die Maties se meer kliniese spel en hulle voorspelers se oorheersing bestand nie. Die telling vertel in hierdie geval die verhaal van feitlik totale oorheersing.
Die Maties was uit die staanspoor geheel en al in die skrums baas. Hulle het in die 20ste minuut ná drie kragtige skrums op die Pukke se doellyn ŉ strafdrie gekry, en was die hele helfte op die voorvoet met meer besit weens goeie werk by die afbeekpunte.
Sprankelrugby in die ware sin was dit nie. Daar was hier en daar agterlangs ŉ opflikkering by albei spanne, maar in die geheel was dit ŉ ware eindstryd waar hardlooprugby ondergeskik was aan die beperking van foute en goeie verdediging.
Die rustydtelling was, vir die Pukke, ietwat vleiend met die telling slegs 10-7 in die Maties se guns. Toe, met die hervatting, het die Pukke hulle eie afskop gewen, begin aanval, maar die Maties se vleuel Edwill van der Merwe het op sy tienmeterlyn onderskep en ŉ sewepuntdrie gaan druk.
Skielik was dit 19-7, en was die Pukke uit die prentjie met hulle voortgesette min besit.
Maties (10) 40: Drieë: Strafdrie, Edwill van der Merwe (sewe-punt-drie), Johan Momsen, Munier Hartzenberg, Ricky Nwagbara. Doelskoppe: Chris Smith (4). Skepdoel: Smith.
NWU-Pukke 7 (7) Drie: Tiaan Bezuidenhout. Doelskop: Schalk Hugo.
eindstryd maties Varsitybeker
Laat die Sharks in die Kings se plek speel
Baie geluk Maties! Ek moet net noem, die man wat die beker vashou, sy arms lyk soos gespierde bene…. genugtig!! wat voer hulle die spelers daar?